JY LEES NOU Dubbelkajuit van die jaar
Kyk hier watter voertuig wen in WegRy se Dubbelkajuit van die jaar-kategorie.
Ford Ranger 2.2 TDCi XLS 4x4 Outo
Ons twyfel of daar ’n segment is waar die hare meer waai of die braaivleisvuur-argumente hewiger woed as met dubbelkajuitbakkies. Want dis die voertuig wat deur die oorgrote meerderheid van ons lesers besit word. As jy na die maandelikse Naamsa-verkoopsyfers kyk, sal jy sien dat ’n bakkie sommige maande die topverkoper van alle voertuie in Suid-Afrika is!
Laasjaar het die Ford Ranger 3.2 TDCi XLT met die louere in dié segment weggestap. Die nuwe Toyota Hilux is ook bekend gestel. Om dit ’n taai stryd te noem, sou wees om na Eben Etzebeth as “effens moeilik” te vewys.
Tydens ons groot dubbelkajuit-uitkloptoets in die Junie-uitgawe van WegRy, het die Ranger daarin geslaag om die nuwe Hilux met ’n kortkop te klop. Ons glo at die Hilux se kleiner 2,8 liter-enjin en sy 6-gang- outomatiese ratkas meer verfynd is as die Ranger 3,2 se enjin-/ratkaskombinasie, maar dat die Ranger vir ons ’n beter totale pakket is – al is dit met ’n haarbreedte.
Dis nou totdat Ford laasjaar die 2,2 TDCi 4x4 met ’n outomatiese ratkas bekend gestel het. En enigeen wat al ’n 4x4 met ’n outomatiese ratkas besit het, sal weet dat dis nes soos om koffie met suiker te drink: jy gaan blêddie moeilik terug na bitter koffie. Ons nageslagte gaan waarskynlik eendag om ’n virtuele vuur staan en lag vir hulle primitiewe voorouers wat self ratte met die hand gewissel het – nes ons lag vir ons grootouers wat karre nog met slingers aan die brand gedraai het.
’n Vinnige kykie na die 2,2 TDCi se enjinsyfers sal jou laat besef dat sy 118kW krag en 385Nm wringkrag (onthou dat die ou Hilux se 3.0 D-4D 120 kW en 343Nm ontwikkel het) allesbehalwe swak is. So dis nie asof die torre in jou agterruit gaan vasvlieg nie.
Maar wat hom veral laat uitstaan, is sy outomatiese ratkas. Want dis nou die enigste 4x4-dubbelkajuit met ’n kleiner enjin en ’n outomatiese ratkas (as jy die Amarok uitsluit, maar dié het net een enjin oor die hele reeks).
Aan die ander kant maak die Ranger 2.2 TDCi XLT outo se prys van R518 900 hom R59 000 goedkoper as die Ranger 3.2 TDCi XLS outo se R577 900. En daai amper R60 000 kan dalk betaal vir ’n stel bande, goeie vering, ’n buffer en dalk nog ’n aluminiumkappie as jy mooi soek.
Trouens, die 2.2 TDCi outo is so ’n goeie pakket, dat Ford hom slegs beskikbaar het in die laer XLS-spesifikasievlak, anders sou hy ongetwyfeld verkope weggevat het van die 3.2 TDCi, wat as dubbelkajuit slegs beskikbaar is in die duurder XLT- en Wildtrak-spesifikasievlakke.
Die res van die Ranger se eienskappe is alombekend: Hy’t ’n baie goeie rykwaliteit, pragtige voorkoms, en goeie veldryvermoëns, waaronder ’n klasleidende dompeldiepte van 700mm.
Al bogenoemde eienskappe plaas die Ranger 2.2 TDCi XLS 4x4 outo letterlik in ’n klas van sy eie en daarom is hy ’n waardige wenner van hierdie uiters mededingende afdeling.